2 vas nadat baba verlate in Milnerton gevind is | Netwerk24
Deur Carl Thomas 22 April 2021 18:01
Foto ter illustrasie Foto: Unsplash/Omar Lopez
'n Man en vrou van onderskeidelik 20 en 23 jaar oud is Woensdagoggend in hegtenis geneem nadat 'n baba van drie maande oud die vorige dag verlate in Milnerton gevind is.
Die polisie het 'n klag van kinderverlating aanhangig gemaak nadat die meisietjie in Omuramba gevind is.
Die twee sal Vrydag in die landdroshof in Kaapstad verskyn.
Sers. Noloyiso Rwexana, woordvoerder van die Wes-Kaapse polisiediens, sê die twee mense is vroeg die oggend in verband met die saak in hegtenis geneem.
"Die baba is na 'n plek van veiligheid in Milnerton geneem," sê Rwexana.
Joshua Chigome, woordvoerder van die departement van maatskaplike ontwikkeling, sê die voorval is ook aangemeld by die departement se Milnerton-kantoor en by die Afrikaanse Christen-vrouevereniging (ACVV) in Kaapstad, 'n organisasie wat kinderbeskermingsdienste bied.
Die baba is na 'n plek van veiligheid in Milnerton geneem.
Volgens die bestuur van die Milnertonse kantoor van maatskaplike ontwikkeling is dit die eerste geval van baba-verlating wat vanjaar by hul kantoor en die ACVV aangemeld is.
"Daar is nie gereeld sulke gevalle in Milnerton nie – dit gebeur hoogstens twee keer per jaar in dié gebied," sê Chigome.
Hy wil ouers wat nie die verantwoordelikheid van hul pasgebore babas of kleuters kan hanteer nie, aanraai om met die departement of die polisie in verbinding te tree, eerder as om hulle op 'n verlate plek te los. "Dit stel die kind se lewe in gevaar."